דריכות שיא בהפועל באר שבע לקראת משחק העונה נגד בית"ר ירושלים הערב (רביעי, 19:30, שידור חי ברדיו דרום). המאמן ברק בכר לא תרגל הרכב באימון המסכם שנערך אתמול, אלא ערך מספר תרגולים בהן השתתפו רוב שחקני הקבוצה.
"מצפה לנו קרב אדיר" אמרו בבאר שבע, "בית"ר ירושלים בפורמה אדירה, כדי שנוכל לעצור אותם ולנצח בטרנר אנחנו נצטרך לבוא בהתלהבות כבר מהשריקה ולהמשיך אותה גם במחצית השנייה, כי אנחנו רואים שבית"ר זאת לא קבוצה שנחה. עשינו הכנה טובה בשבועיים האחרונים, אנחנו מרגישים מוכנים ונצטרך לתת את הלב 90 דקות עבור הקהל שלנו".
לאור הדלילות בשחקני ההגנה, בחוליית האחורית לא צפויות להיות הפתעות. גיא חיימוב יעמוד בין הקורות, אליו יצטרפו שני המגנים, אורן ביטון ובן ביטון, כשבמרכז ההגנה יצוותו הבלמים הכשירים היחידים בסגל – חאתם עבד אלחמיד ולואי טאהא. בחוליית הקישור יפתחו בוודאות דן איינבינדר וג'ון אוגו (שלא שיחק בתיקו האחרון בין שתי הקבוצות בעקבות השעיה), כשנכון לעכשיו חנן ממן חזק בתמונת ההרכב.
בחוליית התקפה, השחקן היחיד שמקומו מובטח הוא הקפטן מאור מליקסון. ההתלבטות הגדולה של הצוות המקצועי היא בשתי העמדות האחרות – כנף שמאל וחוד ההתקפה. טוני וואקמה, שהחלים כמעט לחלוטין מהפציעה הטורדנית בקרסול, עשוי לפתוח בהרכב אחרי חודש היעדרות. למרות זאת, ברק בכר עדיין שומר את הקלפים קרוב לחזה ולא מן הנמנע שיחליט בסופו של דבר לעלות עם ניב זריהן והניגרי יחכה לקאמבק שלו במחצית השנייה. באשר לעמדת החלוץ, הנטייה בבאר שבע היא לפתוח עם בן שהר על חשבונו של תומאש פקהארט, בעיקר כדי לנצל את המהירות שלו בחלק ההתקפי. מי שעשוי לחזור לסגל אחרי זמן רב, הוא מיכאל אוחנה. הקשר, שמשחקו האחרון היה בניצחון על הפועל ר"ג בשמינית גמר הגביע, מגלה יכולת טובה מאוד באימוני הקבוצה ולמרות קרירות היחסים בינו לבין הנהלת המועדון קיים סיכוי טוב שיזכה לדקות ראשונות הערב.
הרכב משוער: גיא חיימוב; בן ביטון, חאתם עבד אלחמיד, לואי טאהא, אורן ביטון; ג'ון אוגו, חנן ממן, דן איינבינדר; ניב זריהן (טוני וואקמה), מאור מליקסון, בן שהר (תומאש פקהארט).